विष्णुस्मृतिः/पञ्चदशोऽध्यायः
अथ द्वादश पुत्रा भवन्ति  । । १५.१  । ।

स्वक्षेत्रे संस्कृतायां उत्पादितः स्वयं औरसः प्रथमः  । । १५.२  । ।

नियुक्तायां सपिण्डेनोत्तमवर्णेन वोत्पादितः क्षेत्रजो द्वितीयः  । । १५.३  । ।

पुत्रीकापुत्रस्तृतीयः  । । १५.४  । ।

यस्त्वस्याः पुत्रः स मे पुत्रो भवेदिति या पित्रा दत्ता सा पुत्रिका  । । १५.५  । ।

पुत्रिकाविधिं विनापि प्रतिपादिता भ्रातृविहीना पुत्रिकैव  । । १५.६  । ।

पौनर्भवश्चतुर्थः  । । १५.७  । ।

अक्षता भूयः संस्कृता पुनर्भूः  । । १५.८  । ।

भूयस्त्वसंस्कृतापि परपूर्वा  । । १५.९  । ।

कानीनः पञ्चमः  । । १५.१०  । ।

पितृगृहे असंस्कृतयैवोत्पादितः  । । १५.११  । ।

स च पाणिग्राहस्य  । । १५.१२  । ।

गृहे च गूढोत्पन्नः षष्ठः  । । १५.१३  । ।

यस्य तल्पजस्तस्यासौ  । । १५.१४  । ।

सहोढः सप्तमः  । । १५.१५  । ।

या गर्भिणी संस्क्रियते तस्याः पुत्रः  । । १५.१६  । ।

स च पाणिग्राहस्य  । । १५.१७  । ।

दत्तकश्चाष्टमः  । । १५.१८  । ।

स च मातापितृभ्यां यस्य दत्तः  । । १५.१९  । ।

क्रीतश्च नवमः  । । १५.२०  । ।

स च येन क्रीतः  । । १५.२१  । ।

स्वयं उपगतो दशमः  । । १५.२२  । ।

स च यस्योपगतः  । । १५.२३  । ।

अपविद्धस्त्वेकादशः  । । १५.२४  । ।

पित्रा मात्रा च परित्यक्तः  । । १५.२५  । ।

स च येन गृहीतः  । । १५.२६  । ।

यत्र क्वचनोत्पादितश्च द्वादशः  । । १५.२७  । ।

एतेषां पूर्वः पूर्वः श्रेयान् । । १५.२८  । ।

स एव दायहरः  । । १५.२९  । ।
स चान्यान्बिभृयात् । । १५.३०  । ।

अनूढानां स्ववित्तानुरूपेण संस्कारं कुर्यात् । । १५.३१  । ।

पतितक्लीबाचिकित्स्यरोगविकलास्त्वभागहारिणः  । । १५.३२  । ।

रिक्थग्राहिभिस्ते भर्तव्याः  । । १५.३३  । ।

तेषां चौरसाः पुत्रा भागहारिणः  । । १५.३४  । ।

न तु पतितस्य  । । १५.३५  । ।

पतनीये कर्मणि कृते त्वनन्तरोत्पन्नाः  । । १५.३६  । ।

प्रतिलोमासु स्त्रीषु चोत्पन्नाश्चाभागिनः  । । १५.३७  । ।

तत्पुत्राः पैतामहेऽप्यर्थे  । । १५.३८  । ।

अंशग्राहिभिस्ते भरणीयाः  । । १५.३९  । ।

यश्चार्थहरः स पिण्डदायी  । । १५.४०  । ।

एकोढानां अप्येकस्याः पुत्रः सर्वासां पुत्र एव  । । १५.४१  । ।

भ्रातॄणां एकजातानां च  । । १५.४२  । ।

पुत्रः पितृवित्तालाभेऽपि पिण्डं दद्यात् । । १५.४३  । ।

पुन्नाम्नो नरकाद्यस्मात्पितरं त्रायते सुतः   ।
तस्मात्पुत्त्र इति प्रोक्तः स्वयं एव स्वयंभुवा   । । १५.४४  । ।

ऋणं अस्मिन्संनयत्यमृतत्वं च गच्छति   ।
पिता पुत्रस्य जातस्य पश्येच्चेज्जीवतो मुखम्  । । १५.४५  । ।

पुत्रेण लोकान्जयति पौत्रेणानन्त्यं अश्नुते   ।
अथ पुत्रस्य पौत्रेण ब्रध्नस्याप्नोति विष्टपम्  । । १५.४६  । ।

पौत्रदौहित्रयोर्लोके विशेषो नोपपद्यते   ।
दौहित्रोऽपि ह्यपुत्रं तं संतारयति पौत्रवत् । । १५.४७  । ।